text: Politiet undersøger mistænkeligt dødsfald
  26 oktober 2019 kl. 06.43
  Syd- og Sønderjyllands Politi oplyser lørdag morgen, at de efterforsker et mistænkeligt dødsfald i Esbjerg. 
  Opdateret med nye oplysninger fra politiet
  Politiet har fredag aften og natten til lørdag været til stede ved en lejlighed på Skoleparken i Esbjerg, hvor en mand er fundet død.
  Politiet fik anmeldelsen klokken 20.20 fredag aften. Det oplyser Erik Lindholdt, vagtchef ved Syd- og Sønderjyllands Politi til TV SYD.
  - Det er nogle omstændigheder ved fundet af den døde, der gør, at vi for en sikkerheds skyld efterforsker sagen som et mistænkeligt dødsfald, selvom der umiddelbart ikke er tegn på, at der er sket noget krimininelt, siger vagtchef Erik Lindholdt.
  Der afholdes ligsyn mandag, hvor politiet håber at kunne finde ud af, hvordan manden har mistet livet.
  Mistænkeligt dødsfald
  Når en person bliver fundet død, og det ikke umiddelbart står klart, hvordan vedkommende har mistet livet, efterforsker politiet altid sagen som et mistænkeligt dødsfald.Det betyder, at man behandler sagen, som om der er tale om et drab, så vigtige spor ikke går tabt, hvis det skulle vise sig, at vedkommende har været offer for en forbrydelse.
  
  